|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. birželio 28 d. |
| sprendimu Nr. T2-152 |

**KLAIPĖDOS MIESTO SAVIVALDYBĖS KONTROLĖS IR AUDITO TARNYBOS 2017** **METŲ VEIKLOS ATASKAITA**

**I SKYRIUS**

**ĮŽANGA**

1. Klaipėdos miesto savivaldybės kontrolės ir audito tarnyba (toliau – Tarnyba) yra viešasis juridinis asmuo – savivaldybės biudžetinė įstaiga, išlaikoma iš Klaipėdos miesto savivaldybės biudžeto. Tarnybos steigėja ir savininkė yra Klaipėdos miesto savivaldybė (toliau – Savivaldybė). Tarnybos steigėjo ir savininko teises ir pareigas įgyvendinanti institucija yra Savivaldybės taryba, kurios kompetenciją nustato Lietuvos Respublikos biudžetinių įstaigų įstatymas ir Lietuvos Respublikos vietos savivaldos įstatymas.

2. Tarnyba savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, kitais įstatymais, Valstybinio audito reikalavimais, Lietuvos Respublikos valstybės kontrolės (toliau – Valstybės kontrolė) parengtomis metodikomis, Savivaldybės tarybos veiklos reglamentu, Tarnybos nuostatais ir kitais norminiais teisės aktais.

3. Tarnybos vidaus darbą reglamentuoja Tarnybos vidaus tvarkos taisyklės, valstybės tarnautojų pareigybių aprašymai ir kiti vidaus darbo tvarkos aprašai. Tarnybos veikla organizuojama vadovaujantis Tarnybos veiklos planais.

4. Tarnybos veiklos sritis – išorės auditas ir kontrolė Savivaldybėje. Auditas grindžiamas šiais principais: audito standartų pritaikymo, nuomonės nepriklausomumo, viešosios atskaitomybės, audituojamo subjekto vadovybės atsakomybės, vidaus kontrolės, duomenų prieinamumo, viešųjų ir privačių interesų konflikto vengimo. Auditu siekiama paveikti, kad būtų išvengta klaidų, būtų sustiprinta vidaus kontrolė, padidintas veiklos efektyvumas.

5. Pagrindinis Tarnybos veiklos tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas bei patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai. Tarnyba atlieka Savivaldybės administracijos, Savivaldybės administravimo subjektų ir Savivaldybės kontroliuojamų uždarųjų akcinių bendrovių auditą ir teikia išvadas Savivaldybės tarybai.

6. Tarnybai vadovauja ir už jos veiklą atsako Savivaldybės kontrolierius. Jis atskaitingas Savivaldybės tarybai ir Savivaldybės tarybos veiklos reglamente nustatyta tvarka ir terminais teikia Savivaldybės tarybai Tarnybos metinę veiklos ataskaitą. Tarnybos veiklos ataskaita arba jos santrauka ir Tarnybos atlikto audito ataskaitos ir išvados skelbiamos Savivaldybės interneto svetainėje.

7. Tarnybos veiklą prižiūri, metinio veiklos plano įgyvendinimo kontrolę atlieka Savivaldybės tarybos Kontrolės komitetas pagal Savivaldybės tarybos patvirtintą Kontrolės komiteto veiklos programą.

8. Tarnybos atliekamo audito išorės peržiūrą valstybės kontrolieriaus nustatyta tvarka atlieka Valstybės kontrolė.

**II SKYRIUS**

**TARNYBOS VEIKLOS APLINKA**

9. Tarnyba, be teisės aktais jai deleguotų išorės audito funkcijų, vykdė bendras biudžetinės įstaigos funkcijas, iš kurių pagrindinės – veiklos planavimas, viešojo administravimo įstaigos dokumentų tvarkymas, personalo valdymas, valstybės tarnautojų mokymas, jų tarnybinės veiklos vertinimas ir kt.

10. Savivaldybės tarybos patvirtinti Tarnybos nuostatai yra pagrindinis dokumentas, kuriuo įstaiga vadovaujasi savo veikloje. Juose išvardyti Tarnybos veiklos tikslai tiek atliekant išorės auditą, tiek organizuojant valstybės tarnybos ir kitas funkcijas.

11. Visi Tarnybos darbuotojai yra valstybės tarnautojai, turi aukštąjį universitetinį išsilavinimą, nuolat tobulina žinias, kelia kvalifikaciją, domisi gerąja praktika ir jos pritaikymu savo darbe.

12. 2017 m. daug dėmesio buvo skirta Tarnybos darbuotojų kompetencijoms tobulinti. Tarnybos darbuotojai mokėsi, sėmėsi patirties ir tobulino įgūdžius įvairiuose mokymuose ir seminaruose. Tarnyba kvalifikacijai kelti 2017 m. panaudojo 2,6 tūkst. Eur biudžeto lėšų, arba 1,80 proc. bendro darbo užmokesčio fondo[[1]](#footnote-1). Vienas Tarnybos darbuotojas mokėsi ir kėlė kvalifikaciją apie 35 valandas ir jam buvo vidutiniškai panaudota 374 Eur.

**III SKYRIUS**

**VEIKLOS ORGANIZAVIMAS IR TARPINSTITUCINIS BENDRADARBIAVIMAS**

13. Siekdamas tinkamai organizuoti Tarnybos darbą ir teisės aktais nustatytų funkcijų įgyvendinimą, Savivaldybės kontrolierius kasmet rengia ir su Savivaldybės tarybos Kontrolės komitetu derina veiklos planą. Parengtas, suderintas (Kontrolės komiteto posėdžio 2016 m. lapkričio 9 d. protokolas Nr. TAR-107) ir Savivaldybės kontrolieriaus 2016 m. lapkričio 15 d. įsakymu Nr. KAT1-(1.1)-6 patvirtintas veiklos planas buvo pateiktas Valstybės kontrolei.

14. Vadovaujantis patvirtintu veiklos planu, Tarnybos valstybės tarnautojams paskirstomos audito užduotys, numatomi įvykdymo terminai. Tarnybos vidaus administravimo, audito ir kontrolės veikla buvo organizuojama leidžiant Savivaldybės kontrolieriaus įsakymus ir išduodant pavedimus atlikti auditą.

15. Siekiant geresnių darbo rezultatų vykdomas bendradarbiavimas su kitais viešojo sektoriaus subjektais. Visų Tarnybos atliktų darbų ataskaitos teikiamos Savivaldybės merui ir Savivaldybės tarybos Kontrolės komitetui. Kontrolės komitetas nuolat nagrinėja Tarnybos audito ataskaitas, skatina audituojamus subjektus taisyti klaidas ir įgyvendinti pateiktas rekomendacijas. Bendradarbiavimas su šiuo strateginiu partneriu padeda siekti geresnio audito poveikio.

16. Tarnyba 2017 m. ir toliau plėtojo bendradarbiavimą išorės audito klausimais su Valstybės kontrole. Atliekant Savivaldybės 2016 m. konsoliduotųjų biudžeto vykdymo ir finansinių ataskaitų rinkinio auditą su Valstybės kontrole buvo aptarti audito proceso etapai. Tarnyba 2017 m. atliko komponento auditoriaus vaidmenį Valstybės kontrolės atliekamame Nacionalinio 2016 m. finansinių ataskaitų rinkinio audite. Nuolat bendradarbiaujama, keičiamasi informacija ir sukaupta patirtimi su kitų savivaldybių kontrolės ir audito tarnybomis, Savivaldybių kontrolierių asociacija ir Savivaldybės administracijos Centralizuotu vidaus audito skyriumi tam, kad Savivaldybės audito sistema veiktų efektyviau ir rezultatyviau.

**IV SKYRIUS**

**VEIKLOS REZULTATAI**

17. Tarnyba 2017 m. vykdė Lietuvos Respublikos vietos savivaldos įstatyme numatytą funkciją ir nagrinėjo iš gyventojų gaunamus prašymus, pranešimus, skundus ir pareiškimus dėl Savivaldybės lėšų ir turto, patikėjimo teise valdomo valstybės turto naudojimo, valdymo ir disponavimo juo ir teikė išvadas dėl tokio tyrimo rezultatų. Tarnyboje 2017 m. gauta 19 gyventojų prašymų, pranešimų, skundų: 15 atsakyta, 3 pagal kompetenciją persiųsti Klaipėdos miesto savivaldybės administracijai nagrinėti, 1 neatsakytas. Įgyvendindama Lietuvos Respublikos vietos savivaldos įstatyme nustatytas funkcijas ir suteiktus įgaliojimus, Tarnyba Savivaldybės administracijoje, Savivaldybės administravimo subjektuose ir Savivaldybės kontroliuojamose uždarosiose akcinėse bendrovėse atlieka:

17.1. finansinį (teisėtumo) auditą, kurio tikslas – įvertinti, ar audituojamas subjektas teisingai tvarko savo finansus, ar pateikia teisingas finansines ir kitas ataskaitas, ar Savivaldybės lėšos ir turtas valdomas ir naudojamas teisėtai, taip, kaip numatyta įstatymuose;

17.2. veiklos auditą, kuriuo siekiama įvertinti, ar audituojamas subjektas vadovaujasi ekonomiškumo, efektyvumo ir rezultatyvumo principais, ar Savivaldybės lėšos ir turtas naudojamas taupiai ir racionaliai.

18. Tarnyba 2017 m. atliko Savivaldybės 2016 m. konsoliduotųjų ataskaitų rinkinio finansinį (teisėtumo) auditą, kurio tikslas– įvertinti Savivaldybės 2016 metų konsoliduotųjų ataskaitų rinkinio – finansinių ataskaitų ir biudžeto vykdymo ataskaitų rinkinių – duomenis ir (ar) kitų ataskaitų duomenis, įvertinti Savivaldybės lėšų ir turto valdymo, naudojimo ir disponavimo jais teisėtumą ir pareikšti nepriklausomą nuomonę (žr. 2017 m. liepos 14  d. finansinio (teisėtumo) [audito ataskaitą Nr. KAT16-(4.2)-9 „Dėl Klaipėdos miesto savivaldybės 2016 m. konsoliduotųjų ataskaitų rinkinio, savivaldybės ir valstybės lėšų turto valdymo, naudojimo, disponavimo vertinimo“](http://www.krs.lt/alfresco/guestDownload/direct/workspace/SpacesStore/426ee643-4dff-462b-a337-e61df16e5585/audito_ataskaita.pdf)). Audito metu buvo vertinamas 2016 metų konsoliduotųjų finansinių ataskaitų rinkinio (toliau – KFAR) teisingumas, taip pat nagrinėtos reikšmingos apskaitos sritys. Siekiant gauti pakankamą užtikrinimą, kad KFAR nėra reikšmingų iškraipymų, atrinkti 26 svarbūs subjektai. Savivaldybės administracijoje, kuri atsakinga už Savivaldybės konsoliduotųjų finansinių ataskaitų parengimą, bei atrinktuose subjektuose atliktos audito procedūros – detalieji testai ar pagrindinės analitinės procedūros. Likusiuose subjektuose, kurie nėra reikšmingi atskiroms finansinių ataskaitų eilutėms ir kuriuose nebuvo nustatyta rizikų, atliktos analitinės procedūros grupės lygiu.

19. Siekiant įsitikinti, kad Savivaldybės 2016 m. konsoliduotame ataskaitų rinkinyje būtų pateikta teisinga ir tikra informacija apie sąskaitų likučius, gautas pajamas, sąnaudas ir grynąjį perviršį ar deficitą, atliktos reikšmingų sričių audito procedūros Savivaldybės biudžetinėse įstaigose:

19.1. Savivaldybės administracijoje;

19.2. 16 įstaigų: BĮ Klaipėdos miesto lengvosios atletikos mokykloje, Klaipėdos socialinių paslaugų centre „Danė“, Klaipėdos vaikų globos namuose „Rytas“, Klaipėdos vaikų globos namuose „Smiltelė“, BĮ Neįgaliųjų centre „Klaipėdos lakštutė“, Klaipėdos Litorinos mokykloje (VB lėšos), Klaipėdos miesto savivaldybės kultūros centre Žvejų rūmuose, BĮ Klaipėdos miesto globos namuose, Klaipėdos lopšelyje-darželis „Versmė“, Klaipėdos miesto šeimos ir vaiko gerovės centre, Klaipėdos moksleivių saviraiškos centre, Klaipėdos „Vėtrungės“ gimnazijoje, Klaipėdos Liudviko Stulpino progimnazijoje, Klaipėdos Maksimo Gorkio pagrindinėje mokykloje, Klaipėdos Sendvario progimnazijoje, Klaipėdos „Verdenės“ progimnazijoje. Finansiniai rodikliai turi reikšmingą įtaką Savivaldybės konsoliduotųjų ataskaitų rinkinio sudarymui. Šių įstaigų vadovams pateikti raštai ir rekomendacijos.

20. Tarnyba 2017 m. parengė ir pateikė visas reikalingas išvadas dėl Savivaldybės metinių ataskaitų. Tarnybos atliktas audito darbas apėmė visų Savivaldybės biudžeto pajamų ir išlaidų duomenų vertinimą. Audito metu buvo vertinami Savivaldybės turto ir įsipareigojimų duomenys, Savivaldybės turto naudojimo, valdymo ir disponavimo juo teisėtumas.

21. Audito metu suformuota besąlyginė nuomonė dėl konsoliduotųjų biudžeto vykdymo ataskaitų rinkinio, nes Savivaldybės 2016 m. konsoliduotųjų biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio rinkinio sudarymą (žr. 2017 m. liepos 14 d. audito išvadą Nr. KAT16 (4.2)‑10 „[Dėl Klaipėdos miesto savivaldybės 2016 m. konsoliduotųjų ataskaitų rinkinio, savivaldybės lėšų ir valstybės turto valdymo, naudojimo, disponavimo](http://www.krs.lt/alfresco/guestDownload/direct/workspace/SpacesStore/426ee643-4dff-462b-a337-e61df16e5585/audito_ataskaita.pdf)“).

22. Dėl Savivaldybės konsoliduotųjų finansinių ataskaitų rinkinio pareikšta sąlyginė nuomonė, nes nustatytos klaidos, kad savivaldybėje neapskaityta dalis kelių ir gatvių (42 vnt.), patvirtintų kelių sąraše, ilgalaikio materialiojo turto (nekilnojamųjų kultūros vertybių ir kito ilgalaikio materialaus turto) vertė netiksli, nes 579,16 tūkst. Eur įsigijimo vertės turtas, turintis kultūrinę ir visuomeninę reikšmę, nepripažintas ir apskaitoje neužregistruotas kaip nekilnojamosios kultūros vertybės ir jam nepagrįstai skaičiuojamas nusidėvėjimas, esminio pagerinimo darbų įsigijimo sąskaitoje nepagrįstai apskaityta pripažintų tinkamais naudoti gyvenamųjų butų modernizavimo darbų vertė, butų įsigijimo vertė nepadidinta; ilgalaikio finansinio turto apskaitos registre atvaizduotos investicijos 667,7 tūkst. Eur į 2 kontroliuojamuosius viešojo sektoriaus subjektus neatliktos ir nepagrįstos apskaitos dokumentais; apskaitoje neužregistruoti ir finansinės būklės ataskaitoje neatskleisti 216,5 tūkst. Eur negrąžinti finansiniai įsipareigojimai bankams dėl savivaldybės butų modernizavimo, nevertinami ir neatskleisti neapibrėžtieji savivaldybės įsipareigojimai.

23. Tarnyba audito ataskaitoje Savivaldybės administracijai pateikė susistemintas reikšmingas rekomendacijas. Savivaldybės administracija parengė priemonių planą pateiktoms rekomendacijoms įgyvendinti. Audito ataskaitoje pateiktos 7 rekomendacijos, iš jų: iki 2017 m. gruodžio 31 d. įvykdytos – 5, nesuėjęs rekomendacijos įgyvendinimo terminas – 2.

24. Vienas prioritetinių Tarnybos siekių – didinti audito poveikį, tačiau tai priklauso ne tik nuo audito kokybės, bet ir nuo audituojamo subjekto pastangų įgyvendinant rekomendacijas. 2017 m. Savivaldybės administracijai ir Savivaldybės biudžetinėms įmonėms buvo pateiktos 79 rekomendacijos, iš jų 74, arba 94 proc., įgyvendintos, 2 rekomendacijų įgyvendinimo terminas nepasibaigęs, 3 rekomendacijos atmestos audituojamo subjekto.

25. Tarnyba, vadovaudamasi Klaipėdos miesto savivaldybės kontrolės ir audito tarnybos 2017  m. veiklos planu, patvirtintu Savivaldybės kontrolieriaus 2016 m. lapkričio 15 d. įsakymu Nr. KAT1-(1.1)-6, atliko atliekamų remonto darbų vykdomos kontrolės patikrinimą (žr. 2017 m. balandžio 25 d. patikrinimo ataskaitą Nr. KAT16-(4.2)-2). Patikrinimo tikslas – įvertinti, kaip vykdomas bendradarbiavimas derinant veiksmus dėl numatomų gatvių remonto darbų su požemines komunikacijas eksploatuojančiomis organizacijomis, siekiant išvengti pakartotinių darbų atlikimo. Pateikta 1 rekomendacija, kuri yra įvykdyta.

26. Teisėtumo (atitikties) auditai:

26.1. 2015 m. savivaldybės biudžeto lėšų, skirtų socialinės atskirties mažinimo programai vykdyti, likučio panaudojimo 2016 m. teisėtumo įvertinimas (žr. 2017 m. balandžio 18 d. ataskaitą Nr. KAT16-(4.2)-3). Audito tikslas – įvertinti 2015–2016 m. Savivaldybės biudžeto lėšų, skirtų Socialinės atskirties mažinimo programos Nr. 12 priemonei 12.020104 „Piniginės socialinės paramos nepasiturinčioms šeimoms ir vieniems gyvenantiems asmenims bei paramos mirties atveju teikimas, išmokant pašalpas ir kompensacijas“ vykdyti, nepanaudotų lėšų likučio perskirstymo ir panaudojimo 2016 m. teisėtumą, įvertinti, kaip laikomasi teisės aktų reikalavimų, ar perskirstyti asignavimai buvo panaudoti efektyviai ir racionaliai, siekiant Savivaldybės iškeltų tikslų – įgyvendinti socialinės paramos politiką, siekiant sumažinti socialinę atskirtį Klaipėdos mieste, užtikrinti socialiai pažeidžiamų gyventojų grupių socialinę integraciją bei efektyvią socialinę apsaugą. Rekomendacijų nebuvo pateikta;

26.2. 2016 m. savivaldybės biudžeto lėšų panaudojimo sporto veiklos programų daliniam finansavimui teisėtumas. Audito tikslas – įvertinti 2016 m. Savivaldybės biudžeto lėšų panaudojimo sporto veiklos programų daliniam finansavimui teisėtumą (žr. 2017 m. birželio 15 d. ataskaitą Nr. KAT16-(4.2)- 9). Pateiktos 2 rekomendacijos. Rekomendacijos įvykdytos;

26.3. 2016 m. savivaldybės biudžeto lėšų neformaliojo vaikų švietimo tiekėjų (išskyrus bendrojo ugdymo mokyklas) programų finansavimui teisėtumas. Audito tikslas – įvertinti 2016 m. Savivaldybės biudžeto lėšų panaudojimo neformaliojo vaikų švietimo tiekėjų (išskyrus ikimokyklinio, priešmokyklinio ir formalųjį švietimą papildančio ugdymo) programų finansavimui teisėtumą. Pateiktos 5 rekomendacijos. Rekomendacijos įvykdytos.

27. Veiklos auditai:

27.1. UAB „Klaipėdos autobusų parkas“ veiklos auditas. Audito tikslas – įvertinti bendrovės veiklą ekonomiškumo ir rezultatyvumo aspektais. Pateiktos 4 rekomendacijos. Rekomendacijų įgyvendinimo terminas nepasibaigęs;

27.2. Dėl Klaipėdos miesto vietinio reguliaraus susisiekimo autobusų maršrutų paskirstymo. Audito tikslas **–** įvertinti Klaipėdos miesto vietinio reguliaraus susisiekimo autobusų maršrutų paskirstymo efektyvumą ir racionalumą (žr. 2017 m. vasario 15 d. ataskaitą Nr. KAT16-(4.2)- 1). Pateiktos 4 rekomendacijos. Rekomendacijos įvykdytos.

28. Savivaldybės kontroliuojamų įmonių auditai – SĮ „Sportininkų vaistinė“ ir SĮ „Debreceno vaistinė“ auditas. Šių įmonių audito tikslai – įvertinti 2016 m. įmonių metinių finansinių ataskaitų rinkinius ir pareikšti nepriklausomą nuomonę. Audito metu reikšmingų pastebėjimų dėl šių įmonių metinių finansinių ataskaitų rinkinių parengimo ir apskaitos nebuvo.

29. Tarnybos atliktų finansinių auditų analizė parodė, kad dažniausiai nustatomi Lietuvos Respublikos teisės aktų, reglamentuojančių turto valdymą, naudojimą ir disponavimą juo, nesilaikymo atvejai.

30. Savivaldybės tarybos Kontrolės komiteto posėdyje buvo svarstytos visos ataskaitos ir išvados, pateikta informacija apie atliktų auditų ataskaitose pateiktų rekomendacijų įgyvendinimą. Tarnybos 2017 m. atliktų darbų apimtis:

|  |  |  |
| --- | --- | --- |
| **Eil. Nr.** | **Atliktų darbų pavadinimas** | **Skaičius** |
| 1. | Baigtas auditas (tikrinimai) ir parengtos ataskaitos | 10 |
| 2. | Parengtos išvados | 3 |
| 3. | Subjektai, kuriuose atliktos visos audito procedūros | 18 |
| 4. | Subjektai, kuriuose atliktos planavimo audito procedūros | 18  |
| 5. | Pateiktos rekomendacijos | 79 |
| 6. | Įvykdytos rekomendacijos | 94 |

**V SKYRIUS**

**TARNYBOS VEIKLOS VEIKSMINGUMAS**

31. Tarnybos veiklos veiksmingumą parodo darbo apimtis ir teigiamas rezultatų poveikis. Tarnybos veiksmingumą rodo atlikto audito ir kitų užduočių nustatytų tikslų pasiekimas, audituotų asignavimų valdytojų biudžeto vykdymo ir finansinių ataskaitų didesnis informatyvumas, vidaus kontrolės ir finansų valdymo reikšmės supratimas, tikslingas lėšų ir turto panaudojimas. Audito veiksmingumas pasireiškia ir tuo, kad apie audito metu nustatytas klaidas, netikslumus ir kitus trūkumus informuotas audituojamas subjektas juos ištaiso ir ataskaitose išvengia esminių iškraipymų.

32. Pastebėta, kad nors Savivaldybės veiksmai, įgyvendinant audito rekomendacijas, sąlygojo pažangą ir teigiamą tendenciją Savivaldybės apskaitos tvarkymo, biudžeto vykdymo ir atskleidimo ataskaitose srityse (žymiai sumažintas skolos ir mokėtinų sumų likutis, ištaisytos ankstesnio audito metu nustatytos nekilnojamųjų kultūros vertybių apskaitos klaidos, užregistruota 49 vnt. vietinės reikšmės kelių), tačiau iki šiol neištaisytos kitos ankstesnio audito metu nustatytos klaidos dėl ilgalaikio finansinio turto ir dėl vietinės reikšmės kelių bei neatliktos visos valstybės turto (vietinės reikšmės kelių), priskirto Savivaldybės nuosavybėn, perdavimo Savivaldybės nuosavybėn procedūros. Įvertinus informaciją apie atliktus ankstesnius auditus audituojamame subjekte, nustatytus iškraipymus, jų pašalinimą, ištaisymą, rekomendacijų įgyvendinimą, nustatyta, kad tiek Savivaldybės administracija, tiek audituotos pavaldžios įstaigos (biudžetinės įstaigos, viešosios įstaigos, UAB, kurių savininkė yra Savivaldybė) teiktas rekomendacijas dažniausiai įgyvendina per numatytą terminą. 2017 m. pasiektas Tarnybos 2017–2019 metų strateginiame veiklos plane nustatytas rezultato vertinimo kriterijus – pateiktų rekomendacijų įgyvendinimo santykis – 95 proc.: per 2013–2017 metų laikotarpį finansinių ir teisėtumo, veiklos, ribotos apimties auditų ataskaitose ir raštuose Savivaldybės administracijai, biudžetinėms įstaigoms, Savivaldybės kontroliuojamoms įmonėms iš viso buvo pateiktos 106 rekomendacijos, iš jų: 3 nebeaktualios, įgyvendintos 98 rekomendacijos, arba 95 proc. nuo teiktų rekomendacijų, įvertinus nebeaktualias.

33. Tarnyba, vykdydama jos nuostatuose nustatytus uždavinius, ir toliau sieks, kad audituoti (tikrinti) viešojo sektoriaus subjektai įgyvendintų Tarnybos teikiamas rekomendacijas, dar efektyviau šalintų veiklos trūkumus.

**VI SKYRIUS**

**TARNYBOS VEIKLOS PRIORITETAI IR TOLESNIS TOBULINIMASIS**

34. Pagrindinis Savivaldybės kontrolieriaus (Tarnybos) veiklos uždavinys – skatinti pažangą, vertinti apskaitos organizavimą ir konsoliduotųjų ataskaitų rinkinį, atlikti lėšų ir turto valdymo, naudojimo teisėtumo vertinimą. Tarnyba, padėdama Savivaldybei vykdyti biudžeto ir turto kontrolę, skatindama aukščiausiųjų finansų valdymo standartų ir pažangos įgyvendinimą savivaldos sektoriuje, siekia būti ne tik vertintoja, bet ir patarėja, todėl stiprina komunikavimą su audituojamais subjektais ir Savivaldybės administracija, bendradarbiavimą su Savivaldybės tarybos Kontrolės komitetu ir valstybiniais auditoriais.

35. Tarnyba toliau rūpinsis atliekamo audito kokybe, todėl planuojama kelti kvalifikaciją, tobulinti audito metodus.

36. Tarnybos artimiausio laikotarpio veiklos tobulinimo kryptys: siekiant efektyvaus audito atlikimo plėtoti bendradarbiavimą su Valstybės kontrole: siekiant audito veiksmingumo kaip prioritetines vertinimo sritis numatyti Savivaldybės kontroliuojamų įstaigų ir bendrovių administravimo veiklos tobulinimo galimybių vertinimą, Savivaldybės kontroliuojamų įmonių finansinės būklės vertinimą, siekiant audito kokybės, tobulinti darbuotojų kvalifikaciją Tarptautinių audito standartų taikymo srityje. Šiems tikslams pasiekti bendradarbiaujama su Valstybės kontrole, Savivaldybių kontrolierių asociacija, Europos regionų išorės audito institucijų organizacija.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Vadovaujantis Lietuvos Respublikos valstybės tarnybos įstatymo 46 straipsnio 1 dalimi valstybės ir savivaldybių institucijų ir įstaigų valstybės tarnautojų mokymui valstybės ir savivaldybių biudžetuose numatomos lėšos turi sudaryti ne mažiau kaip 1 procentą ir ne daugiau kaip 5 procentus valstybės tarnautojų darbo užmokesčiui nustatytų asignavimų. [↑](#footnote-ref-1)